# Umsögn Icepro um vegvísi Nordic Smart Goverment

Um er að ræða metnaðarfulla áætlun um samvinnu Norðurlandanna í rafrænum samskiptum með viðskiptaskjöl fyrirtækja og er það fagnaðarefni.

**Framkvæmdaaðilar:** Gert er ráð fyrir að setja á fót samnorræna stofnun sem á að leiða þetta starf. Benda má á að þegar eru starfandi fagnefndir sem sinna samræmingu á þessu sviði innan Norðurlanda og Evrópu. Nordisk Baltisk e-Procurement Network (NEP) er faghópur sem sinnir samþættingu innan Norðurlanda og nú síðustu ár Eystrasaltsríkjanna. Eðlilegt væri að þessi nefnd tæki að sér samræmingu á þeim tækniforskriftum sem telja má að verði afurð þessa verkefnis. Hjá Staðlastofnun Evrópu (CEN) starfa fagnefndirnar CEN TC-440 og TC-434 sem báðar vinna að stöðlum fyrir innkaupaferli frá útboði til greiðslu. CEN er sá aðili sem stjórnar því hvaða staðla skal nota í Evrópu og þ.m.t. á Norðurlöndunum.

**Nýjir staðlar:** Afar jákvætt væri að fá samræmdan bókhaldslykil fyrir löndin og samræmdan staðal fyrir gagnaflutning bókhaldsgagna. Hins vegar eru þegar til og í notkun stöðluð skeyti fyrir pöntun og reikning. Engin þörf er á að bæta í þar. Kvittun er þegar í notkun í Evrópu og eðlilegt að nota samræmdan staðal sem þegar er til. Verið er að undirbúa íslenska tækniforskrift fyrir vörulista og fleiri skeyti tengd verslun með vörur á Íslandi sem byggja á Peppol stöðlum. Þessi vinna er á forræði Icepro og Staðlaráðs.

**Hlutur ríkisins í upptöku:** Ekki er nægilega vel sett fram með hvaða hætti á að fá lítil og meðalstór fyrirtæki til að nýta rafrænar þjónustuleiðir. Reynslan sýnir að það gerist ekki nema með aðkomu ríkisins og kröfu á fyrirtæki til að taka upp rafræna ferla sbr. rafrænan reikning. Kveða má sterkara að orði um þennan þátt og hver aðkoma ríkisins á að vera. Einnig má hugsa sér að bjóða hvata til fyrirtækja sem taka upp umbeðið verklag fyrir ákveðinn tíma.

**Stafræn þjónusta:** Mikið er talað um nýja stafræna þjónustu en bæta þarf við raunhæfum dæmum um nýja þjónustu sbr. API þjónustur. Ef þörfin er ekki þekkt er þetta kannski óþarfa verkefni. Að lágmarki hefði verið gott að vera með tímalínu þar sem helstu afurðir væru tímasettar.

**Áfangar, bls. 13:** „2023 mun verða hægt að sinna innkaupum og sölu með stafrænum hætti um öll Norðurlönd með samrýmanlegu sniði“ – þessi áfangi er óskiljanlegur með öllu þar sem þetta ferli er nú þegar í notkun landa á milli í allri Evrópu og sérstaklega á Norðurlöndunum sem samræmdu sniði.

**Varðandi upplýsingar um vörur á bls. 19**: Í dag er verið að fá alla framleiðendur og vöruseljendur til að nota Gagnalaugina svokölluðu fyrir ítarupplýsingar um vörur. Með því getur neytandinn skannað QR kóða á vörupakkningu í verslun til að nálgast ítarupplýsingar og seljendur vísað í laugina . Gagnalaugin er alþjóðleg en ýmsir innflytjendur á Íslandi hafa þegar þýtt upplýsingar um sínar vörur á íslensku. GS1 á Íslandi heldur utan um þetta verkefni sem er komið vel á legg. Hér er kynning á Gagnalauginni <http://www.atvinnurekendur.is/media/Gagnalaug_KTH.pdf>

**Ný stofnun:** Fyrir árið 2023 er gert ráð fyrir að NSG fái fastan stað í valdkerfinu á Íslandi. Fyrir Icepro er þetta mjög áhugavert. Icepro hefur kallað eftir því að ríkisstofnun með valdboð taki yfir verkefni Icepro. Það gerist þó aðeins með því að tryggð verði góð þekking á málaflokknum innan slíkrar stofnunnar. Icepro fylgist m.a. með og tekur þátt í starfi norrænu fagnefndarinnar NEP og tækninefnda CEN án áhrifa. Helsta markmið Icepro er að stuðla að samræmdum rafrænum vinnubrögðum og tryggja að þau falli að lögum og reglum á hverjum tíma ásamt því að tryggja að til séu staðlar, tækniforskriftir og leiðbeiningar aðgengilegar öllum. Icepro hefur hjálpað fyrirtækjum í samkeppni að vinna saman að samræmdri notkun rafrænna skjala og stuðlað að aukinni almennri notkun þeirra með opnum kynningum og öðrum þeim aðferðum sem tiltækar eru hverju sinni.